Gasprojek vir Weskus? | Netwerk24
Gasprojek vir Weskus?
Deur Joline Van Der Merwe 07 September 2020 06:02
'n Haalbaarheidstudie vir die ontwikkeling van geriewe vir vloeibare aardgas (LNG) vir die Weskus is Woensdag 26 Augustus deur die Wes-Kaapse departement van ekonomiese geleenthede en toerisme aan die provinsiale wetgewer voorgelê.
Die studie stel voor dat 'n LNG-terminaal by die Saldanhahawe opgerig en die Ankerlig-kragstasie in Atlantis van diesel na LNG omgeskakel word.
Volgens die voorlegging kan die voorgestelde aanleg tot 13 000 werksgeleenthede vir die streek beteken en 'n positiewe impak op die omgewing hê omdat minder kweekhuisgasse vrygestel word.
Afgevaardiges van Transnet en Eskom asook Saldanhabaai se nywerheidsontwikkelingsone, wat as vennote sal dien, het die aanlyn sitting met die staande komitee vir finansies, ekonomiese geleenthede en toerisme bygewoon.
In die voorlegging sê die provinsiale regering hulle kyk al sedert 2012 na die voordele van die oorskakeling na aardgas en "gas gebaseerde industrialisering", wat die vermindering van die koolstofvoetspoor insluit.
Volgens die departement is gas ook 'n goeie pasmaat as bystandkragbron tesame met son- en windkrag, omdat laasgenoemde veranderlik is en nie 'n standhoudende toevoer kan waarborg nie. Gasinvoer sal ook voorsien in die aanvraag van nywerhede, die vervoersektor en vir huishoudelike gebruik. Die haalbaarheidstudie het langer as 18 maande geneem om te voltooi en bekyk die ontwikkeling van geriewe vir die berging en vervoer van gas en infrastruktuur vir die verspreiding daarvan langs die Weskus.
Verder is ontledings van die aanvraag op die mark, die sosiaal-ekonomiese uitwerking van die projek, ekonomiese ontwikkeling en risiko's uitgevoer. Die algehele kapitaalbesteding gaan na raming R20,3 miljard beloop, waarvan die oorskakeling by Ankerlig R14 miljard uitmaak.
Die 13 000 werksgeleenthede wat geskep word, word as ekwivalent aan voltydse poste beskryf, waarvan 90% geskoolde en semigeskoolde arbeid is.
Deidré Baartman, voorsitter van die komitee en die DA se provinsiale woordvoerder oor finansies, ekonomiese ontwikkeling en toerisme, sê in 'n verklaring dit is die grootste kragprojek in die Wes-Kaap sedert Ankerlig in 2007 voltooi is en het die potensiaal om die "vonk vir 'n ekonomiese ontploffing in die Weskus te bied".
"Met die oorskakeling (van diesel na LNG) sal meer krag opgewek word, minder kweekhuisgasse vrygestel word en tot 1,8 miljard liter water per jaar bespaar word," lui die verklaring.
Die departement sê gesprekke tussen hulself, Transnet, Eskom en ander rolspelers gaan steeds voort. . Die volledige voorlegging is op die Western Cape Provincial Parliament- YouTube-kanaal te sien.